Währand se fia den erstn Salier, Konrad II., no 26 Eiträg in Nekrologien findn lassn, werd Heinrich ledigle in 14 erhoitnen Dodnbiacha vazeichnat. De Reichskleasta Lorsch, Fulda, Reichsabtei Hersfeld, Prüm oda Niedaoida, aba aa Bischofskleasta wia St. Emmeram in Rengschburg, Weihenstephan in Freising, Weltnburg oda Neuenheerse ham Heinrichs Dodesdog in eahnam Nekrolog vamerkt. De ogsengna Abtein Echternach, Subiaco und Farfa und des cassanische Priorat S. Maria in Albaneta bei Montecassino ham Heinrich zu Lebzeitn in eahna Gebetsgmoaschaft aafgnomma ind eahnam keaniglichn Mitbruada a dauahofts Odenkn in da liturgischn Praxis erhoitn. In de Dodnbiacha vo de reformiertn Kleasta Hirsau und Michelsberg, aba aa in Weißenburg, Reichenau, St. Gallen, Einsiedeln, Ebersberg und Montecassino fejt dogeng sein Dodesdog.